27. schôdza NR SR - 1.deň - A. dopoludnia
Dátum: 2021-04-30
Poslanec: Blanár, Juraj (SMER - SD)
Druh vystúpenia: Vystúpenie v rozprave

69. Ďakujem. Vážený pán predsedajúci, ctená snemovňa, vážené pani poslankyne, páni poslanci, pán predseda vlády, vážená vláda Slovenskej republiky, požiadal som o slovo, aby som mohol vystúpiť ešte pred ministrami, pretože je potrebné povedať fakty, ktoré tu musia zaznieť. Prečo sa schádzame pri tomto programovom vyhlásení staronovej vlády Igora Matoviča? No preto sa schádzame tu, pretože tá minulá vláda absolútne zlyhala. My rešpektujeme, pán predseda vlády, že vláda môže predložiť to isté programové vyhlásenie vlády, avšak musíme povedať a naliať čistého vína, aká bola pravda. Namiesto toho, aby ste prejavili určitú dávku sebareflexie pri predkladaní toho staronového programového vyhlásenia vlády, ktoré ste napokon chceli ho nejakým spôsobom upravovať, ale predsa ste ho predložili taký, aký je, tak namiesto toho ste jednoducho začali rozprávať o tom, aké to všetko je perfektné, ako to tu funguje. Ale opak je pravdou, pán minister. A to, že ste si z hľadiska šachovej terminológie v podstate pri vzniku novej vlády len vymenili pozície takzvanou rošádou, sa potvrdilo, že ten kráľ, ktorý sa vymenil s tou vežou, má stále rovnaké kompetencie a preto máme oprávnene právo povedať, že táto vláda je vláda Igora Matoviča. A vy ste to dokázali aj pri svojom vystúpení tým, že vy ste namiesto toho, aby ste povedali, že čo všetko tu Igor Matovič spôsobil, boli ste toho svedkom, tak ste mu veľkodušne poďakovali. Tým ste sa priznali, že v podstate to, čo sa udialo, je len rošáda a že kráľom je Igor Matovič, ktorý bude ťahať nitky. Takže, vážené panie poslankyne, páni poslanci, schádzame sa tu preto, lebo nové programové vyhlásenie museli predložiť preto, lebo vláda, ktorú charakterizovali nielen opoziční poslanci, ale i odborníci, politológovia, vláda chaosu Igora Matoviča a vládnej koalície, ktorá sa už prenášala aj do parlamentu, veľmi dobre o tom hovoril osobne pán predseda Národnej rady, jednoducho už bola neudržateľná. Toto je jednoducho fakt. Dámy a páni, veď si len spomeňte, že od začiatku, ako nastúpil Igor Matovič, tak začal problém s riadením štátu. Vôbec sa tu nerešpektovali žiadne kompetenčné zákony, čo sa týka ministerstiev. Pohadzovali sa tu kompetencie z jedného na druhého, len aby sa alibisticky ukázalo na to, že ty jednoducho nezvládaš tú situáciu, tak budeš obstarávať antigénové testy, za trest, pán Sulík. To ste nespomenuli. A potom môžem pokračovať ďalšie veci. Prvý bol pán Igor Matovič, ktorý prišiel ešte na odchádzajúcu vládu, zasadnutie krízového štábu a začal hovoriť o špeciálnych informačných nástrojoch, ktoré vedia riadiť pandémiu. No ukázalo sa, že vôbec to nie je tak. Veď si len spomeňte na špeciálnu aplikáciu, ktorú spúšťali pre tzv. pendlerov a skončila fiaskom. Pendleri ostali na hranici a, tuším, 48 hodín sa tam škvarili a nevedeli, ako to je, pretože predseda, bývalý predseda vlády Slovenskej republiky Igor Matovič riadil štát pomocou statusov na Facebooku, veď si to priznajme. Niečo sa oficiálne prijalo a druhé bolo to, čo povedal pán predseda vlády Matovič na statusoch, facebookových. Absolútny rozklad štátu nastal. Vy všetci z koalície to viete, aj pán Sulík to vie, pretože on bol ten, ktorý povedal ako prvý: "Jednoducho tieto opatrenia, ktoré sa tu prijímajú", to je priama reč pána Sulíka, "sú chybné a vôbec sa nečudujeme ľuďom, že ich nedodržiavajú.". Mohol by som pokračovať ďalšími vystúpeniami koaličných poslancov, ktorí to spochybňovali. Skrátka všetko, čo sa tu dialo, bol absolútny chaos. Chaos v riadení štátu a vy ste sa prizerali. Vy ste napriek tomu, že ste vedeli, ako to je, ste to ututlávali. Napriek tomu, že ste vedeli, že minister zdravotníctva Krajčí nezvláda svoju pozíciu ako hlavný, ktorý by mal byť lídrom pri boji v pandémii, jednoducho ju nezvládal. Všetci ste boli ticho, až potom zrazu už to vyplávalo na povrch a všetci ste začali hovoriť, predstavitelia vládnej koalície, že je to neudržateľné. Čiže toto je váš výsledok. To znamená, nemôžete sa tváriť, že táto vláda je nepopísaný papier. Je popísaný papier. Už jeden rok ste popísali ten papier a, bohužiaľ, pre neprospech občanov Slovenskej republiky ste ho popísali negatívne. Tak vrchovato, že to skončilo tým, že je tu "nová vláda", staronová vláda Igora Matoviča. Dámy a páni, to nebola len otázka riadenia štátu dovnútra, ale pripomeňme aj obrovské škandály predsedu vlády Matoviča na medzinárodnom poli. To tu ešte nebolo, aby Slovensko takýmto spôsobom reprezentovali predstavitelia vlády a tým vlastne dokazovali, že tu je vláda alebo bola tu vláda a pravdepodobne táto vláda iná nebude, ktorá nevie si zastať ani národnoštátne záujmy a ide z jedného škandálu po druhý škandál. Čiže vy nie ste nepopísaný papier a preto v rámci programového vyhlásenia vlády je neakceptovateľné, aby sme len tak prešli týmto novým programovým vyhlásením vlády, že tam nenapíšete základné veci, ktoré sa udiali za ostatný rok. Je neakceptovateľné, aby ste sa tu tvárili a napokon ste to všetci hovorili, lebo vám to vyhovuje, že to bola najväčšia kríza po druhej svetovej vojne. A keď to nestačilo, tak ste pridali ešte, že to bolo po prvej svetovej vojne, ale do programového vyhlásenia ste ani len nenapísali hlavné posúdenie toho, čo sa udialo a akým spôsobom chcete z toho vyjsť. Zrazu sa tvárite, že to neni taká najväčšia kríza po druhej svetovej vojne a po prvej svetovej vojne. V programovom vyhlásení máte 88-krát napísané slovo ´transparentnosť´. Dámy a páni, vy sa nemôžete tváriť, že transparentnosť je naozaj vašou víziou, keď opak je pravdou. Za celý rok ste predviedli, že transparentnosť je pre vás len slovíčko, ktoré len používate na to, aby ste ospravedlnili svoju netransparentnosť. Ja len spomeniem výberové konania, ktoré mali byť transparentné. Ja by som očakával, pán Sulík, aby ste povedali, že ako transparentne ste tých svojich nominantov vyberali, teda v akých komisiách boli vyberaní, lebo ste povedali, že výberové konania budú transparentné. Ale nebudem hovoriť o prednostoch atď. Plán obnovy. Dámy a páni, plán obnovy bol najnetransparentnejší plán obnovy, aký vôbec v Európskej únii vznikol. To je fakt, pretože do poslednej chvíle ho nikto nevidel. Samotní zamestnávatelia veľkí a ostatní partneri ho ani nevideli, pritom Európska komisia žiadala, že má vzniknúť na báze transparentnosti. Tak o čom tu hovoríte, v programovom vyhlásení o transparentnosti? A budeme hovoriť o antigénových testoch. To bolo tiež transparentné, to, čo sa udialo pri obstarávaní týchto antigénových testov nejakou trnavskou firmou? No a čerešnička je absolútne najtransparentnejší, a to je kauza Sputnik V. Tak toto je podľa vás transparentnosť, ktorú ste si dali 88-krát do programového vyhlásenia vlády. Čiže toto je výsledok, pred ktorým dnes stojíme. A mohol by som pokračovať ďalej a hovoriť o tom, že čo ste mohli urobiť a neurobili. Slovenská republika patrí medzi štáty s najnižšou pomocou pre podnikateľov a pre zamestnávateľov, ale aj pre zamestnancov. S najnižšou pomocou, čo deklaroval Medzinárodný menový fond, ktorý povedal, že sme na úrovni niekde 2,5-3 %. Ostatné krajiny sú nad päť a niektoré až nad desať. Nezamestnanosť stúpa, aj keď tu budete, pán premiér, hovoriť o tom, že ste udržali nezamestnanosť. Áno, držíte ju, ale to je len otázka času, keď to bude ešte horšie. Dnes máme osempercentnú nezamestnanosť a sme lídrami, bohužiaľ, v negatívnom slova zmysle, čo sa týka zamestnanosti. Absolútne lídrami. Toto je fakt, ktorý jednoducho nezakryjete. No a to, čo sa udialo v súvislosti s nepomocou pre gastrosektor, ktorý je kompletne zlikvidovaný, a akým spôsobom hanebne ste si prehadzovali tie kompetencie, o ktorých som hovoril na úvod, že ste porušili kompletne aj kompetenčný zákon, pretože minister hospodárstva, ktorý to mal na starosti, mimochodom to nepovedal, keď tu stál, že akým spôsobom pomohol teda tomu gastru, keď to patrilo. Ale hovoril len o veciach, ktoré sa mu hodili. Len skonštatoval: "zobral si to Igor Matovič na starosť, takže ja už to neriešim". Čo je toto, ak nie chaos, dámy a páni, na základe ktorého musela tá vláda skončiť? A pokračuje v podstate tá istá. Sľuby, ktoré ste dali pred voľbami voličom, sa ukázali, že to bolo klamstvo. Pretože tie sľuby ste nedodržali. Papier síce znesie v tomto programovom vyhlásení vlády, ale vy ste ich porušili hneď, ako ste prišli. Pán predseda vlády, ktorý bol prvý, ktorý pred voľbami hovoril, že nikdy nezrušíme sociálne opatrenia, ktoré boli prijaté bývalými vládami. Bol to on, plus pán Kollár zo SME RODINA, ktorí to porušili. Ako sa toto dá nazvať, ako ináč, ako podvod na ľuďoch? Lebo ste zrušili 13. dôchodky, urobili ste z toho len sociálnu dávku, dali ste ľuďom menej o 280 miliónov eur. Zrušili ste odvody alebo presnejšie, zaviedli ste odvody z 13. a 14. platu. Obedy zadarmo, minimálna mzda, ktorá bola vyplatená tak isto nižšie, ako bolo schválené. Za toto všetko hlasovali poslanci SME RODINA a mnohí z OĽANO, tvrdili ľuďom, že nezrušia to, keď nastúpia do vlády, ale pravda je taká, že to zrušili. Kompletne to zrušili. Ako ináč sa to dá nazvať, ako oklamanie voličov? A mohol by som pokračovať v iných oblastiach, pretože toho je tak veľa. Dámy a páni, keď si zoberiete riadenie štátu pod vedením Igora Matoviča, my ho nemôžeme vnímať len, že to je zlyhanie Igora Matoviča. My ho musíme vnímať, že to je zlyhanie aj všetkých ostatných, ktorí sú v koalícii. To znamená, je to pán Richard Sulík, je to pani Remišová a je to pán Kollár. A teda mrzí ma, keď prvé vystúpenie za predsedu parlamentu, ktorý sa mal ospravedlniť, ako prvé, čo mal urobiť, tak išiel propagandou pána Matoviča a pána Naďa, že všetko, za všetko sú druhí vinní. Lebo toto je ten naratív, ktorý používala nielen Matovičova vláda, a používate to aj vy. Tým, že toto vystúpenie predsedu parlamentu ste mali, ste to dokázali. To znamená, vy nie ste vinní za nič, čo sa tu udialo, ale samozrejme jedine opozícia. Veď to vám nikto neverí, prosím vás pekne. Túto propagandu, ktorú tu zaviedol pán Igor Matovič a nasledoval pán Naď a ďalší poslanci z koalície, to už vám nikto neverí. Vy ste zodpovední za všetko to, čo sa udialo za ostatný rok. To je fakt, ktorý nezmeníte, lebo máte zodpovednosť ako vládna koalícia. Vy ste zodpovední za nepomoc podnikateľom, vy ste zodpovední za 11-tisíc živnostníkov za minulý rok, ktorí museli svoju živnosť zavesiť na klinec. Vy ste zodpovední za 16-tisíc zrušených gastro prevádzok a 35-tisíc nezamestnaných v tomto prostredí. Vy ste zodpovední za 11,5-tisíca úmrtí, ktoré či priamo alebo nepriamo jednoducho ste zapríčinili. Veď to povedal úplne jasne minister, exminister zdravotníctva pán Krajči v decembri, keď povedal, že vláda sa bála protestov a vzbúr, a preto neprijala adekvátne opatrenia. Toto je vaša zodpovednosť, preto tu dnes stojíme a máme nové "programové vyhlásenie vlády", pretože jednoducho toto sa nezvládlo. A preto nemáme žiadnu dôveru, že takéto niečo bude pokračovať, nebude pokračovať ďalej. Pretože kráľ, ako som povedal, po tej rošáde ostáva stále na tej šachovnici a bude rozhodovať o všetkom. A tým, že pán Heger na úvod poďakoval veľkodušne tomu, ktorý to celé spôsobil, namiesto toho, aby sa ospravedlnil, potvrdil, že je to tak. No čo viacej, dámy a páni, a predovšetkým z koalície, je potrebné k tomu povedať? Jednoducho je to neprijateľné. Neprijateľné je to, akým spôsobom sa predstavitelia koalície neustále principiálne vyjadrujú k tomu, ako oni nedovolia, aby sa pokračovalo v núdzovom stave a nedovolia, aby sa pokračovalo v plošnom testovaní, nedovolia mnohé a iné veci, ale opak je pravdou, vždy keď príde k hlasovaniu, tak zahlasujú. Áno, je pravdou, že toto posledné hlasovanie, ktoré bolo v súvislosti s núdzovým stavom, už nebolo také jednotné. To je veľmi dobrá vizitka vstupu novej vlády, pretože dvaja ministri vo vláde nehlasovali za núdzový stav, pán Sulík a pán minister Korčok. To znamená, že ukazuje sa, že tie nezhody a ten chaos jednoducho pokračuje ďalej. Použijem diplomatický slovník, prosto vo vláde je zamrazený konflikt len na chvíľočku a ten bude pokračovať ďalej. Ten konflikt jednoducho je tu a bude. Pán Sulík jasne povedal, Igor Matovič je nebezpečný, pomstychtivý človek. Dokonca zákerný. Myslíte si, že on si nenechá príležitosť na to, aby v pravú chvíľu zaútočil, nezaútočil na Sulíka alebo ďalších? Lebo on nedokáže odpustiť, že už nikdy v živote nebude môcť byť predsedom vlády. Toto je zárodok tejto vlády. Zmrazený konflikt, ktorý bude pokračovať ďalej. Dámy a páni, my sa snažíme byť konštruktívni v opozícii, a to nám nemôžete uprieť, pretože podporujeme všetky zákony, ktoré ste tu predkladali veľakrát v skrátenom legislatívnom konaní, a to možno bolo až na hrane, ale išlo nám o to, aby sme naozaj podporili tie zákony, ktoré môžu pomôcť riešeniu covid-krízy. Ale nemohli sme principiálne súhlasiť s tým, aby ste tu obmedzovali ľudské práva, aby ste im zamedzovali a nedokázali jednoducho urobiť opatrenia tak, aby ste ich neobmedzovali. Toto je jednoducho fakt. A vaše vyhlásenie núdzového stavu, ktoré ste urobili 1. októbra, mimochodom ten núdzový stav tu už trvá 212 dní, tak je priamym prejavom toho, že ste potrebovali dostať ľudí pod kontrolu po tom, ako ste videli, že odborári v kauze, ktorých ste vyhnali spoza rokovacieho stolu, bol to pán minister Krajniak, išli do miest a na základe dodržaní kritérií dokázali sa zorganizovať a mali posledné stretnutie v Trnave, následne na druhý deň ste vyhlásili núdzový stav, aby ste im zamedzili, lebo ste sa báli, ale obmedzovali tak základné slobody. A tie pokračujú až do dnes. Ale čuduj sa svete, zrazu teraz priznávate, že je možné aj iným spôsobom riadiť krajinu v rámci pandémie a že nie je nevyhnutné mať vyhlásený núdzový stav. Ako je toto možné, že zrazu ste precitli? Keď škandalózne ste tu v decembri prijímali novelu zákona o bezpečnosti štátu, kde tuto hore bol fóliovník a nahnali ste tu covid-pozitívnych poslancov len preto, že ste neboli schopní to zahlasovať ešte predtým. Prečo ste práve vtedy v decembri neprišli so zákonom, o ktorom dnes hovoríte, o tzv. hospodárskej mobilizácii, a prečo ste ho vtedy neschválili? No preto, lebo ste potrebovali obmedzovať ľudí. Nič iné, lebo je tu množstvo zákonov, ktoré ste mohli pri pandémii použiť na to, aby ste ju riešili. Ale vám o to nešlo. Čiže to je jasný dôkaz toho, že jednoducho ste nezvládali tú svoju pozíciu. Preto prichádzame s uznesením, ktoré prečítam na záver môjho vystúpenia, ale prejdem s ním, ním s odôvodnením. Spomeňte si na to, ako bombasticky prišiel expremiér Matovič z Bruselu a povedal, urobíme tu niečo, čo je ako atómová zbraň proti covidu. No viete, ako výsledok dopadol? Zaviedli tzv. testovanie, plošné. Už vtedy sa proti tomu postavili samotní odborníci, že budú používať testy, ktoré nie sú presné. Testy, ktoré vytvárajú falošne negatívnych alebo pozitívnych, ktorí potom budú chodiť bez toho, aby nejakým spôsobom boli trasovaní. Odborníci sami povedali, že týmto testovaním sa vniesol obrovský chaos do dát. Povedal to docent Kollár, ktorý je matematik, a venoval sa tomu, pretože ponúkli vedci, aby pomohli; 30. októbra ste vyhlásili plošné testovanie antigénom. Potom, aby ste to zmiernili, ale pokračovali v plošnom testovaní, tak 8. januára ste to nazvali skríningom. A keďže chceli ste pokračovať ďalej, lebo ste nakúpili milióny testov, dokonca podľa informácií, ktoré mám, je to 65 miliónov testov, ktoré ste nakúpili za 280 miliónov v celkovej hodnote, toto testovanie stálo a vyjadril to váš predseda finančného výboru, ktorý je tu, dúfam, že to neodškriepi, že 750 miliónov nás stálo toto nezmyselné testovanie. Dámy a páni (reakcia z pléna), 650? Šesťstopäťdesiat, to hovorí predseda vášho finančného výboru, to nehovoríme my, opoziční poslanci. Viete, čo sa za 650 miliónov mohlo urobiť pre nemocnice? Mohli sa postaviť možno tri nemocnice a mnoho iných vecí. Ale vy ste pokračovali ďalej a premenovali ste to 8. februára na tzv. covid-automat, ale, samozrejme, povinné testovanie pokračovalo ďalej. Potom 19. apríla ste to premenovali na otváranie prevádzok. Ale testovanie pokračuje ďalej. Samotné samosprávy ste do toho zatiahli. Samosprávy to začali kritizovať. Neboli sme to my, ktorých obviňoval predseda vlády Matovič, že to idú bojkotovať, toto testovanie. Tie to zvládli úplne perfektne. Ale váš primátor Hlohovca a ďalší starostovia povedali, že to je jeden chaos a jednoducho to nemôžeme toto strpieť a nebudeme v tom pokračovať ďalej. Nezaplatili ste im všetky náklady, tak ste vymysleli to, aby plošné testovanie mohlo pokračovať ďalej, že vzniknú MOM-ky na základe biznisu. A ten biznis, dámy a páni, je taký, že v podstate vzniklo vyše 700 MOM-iek, súkromných, ktorým platil štát 30-tisíc mesačne paušál iba na základe toho, že majú zaručiť, že 250 ľudí otestujú. Ale pritom nemali preukázať, že ich naozaj otestujú, či ich otestovali alebo neotestovali, 30-tisíc dostali, plus k tomu dostali za každého naviac ešte 2,5 eura. A pritom samosprávam ste len preplatili 5 eur, päť eur, bez ohľadu na to, že by ste im tie základné režijné náklady kryli. Čiže pokračovali ste ešte v tom biznise, aby ste tých 65 miliónov jednoducho minuli, tých 65 nepresných antigénových testov, testov, ktoré žiadna krajina takýmto spôsobom na svete nevyužívala. A výsledok viete, aký je, dámy a páni? Výsledok je takýto. A tieto čísla sú naozaj alarmujúce. A nehovorím to veľmi rád, dámy a páni, pretože ľudský život je ten najvzácnejší a mali by sme urobiť všetko pre to, aby sme ho dokázali zachrániť. Vyhlásenie núdzového stavu, keď sa vyhlásilo, tak bol počet obetí 54. Dámy a páni, spustenie celoplošného testovania, to bolo 30. 10., bolo 219, zákaz vychádzania 19. decembra 1 555, prísnejší lockdown 1. januára, pokračovanie v plošnom testovaní 2 250 a 29. apríla tohto roku 11 647 obetí. Toto je výsledok. Toto je výsledok, dámy a páni, vidíte tú krivku, ako ide hore? To je od začiatku plošného testovania. Nemôžete preto ignorovať ten stav, že sa na to budeme pýtať, že to chceme, aby sa to vyšetrilo, aby jednoducho parlament sa neprizeral na výkonnú moc len tak bez ničoho, pretože je tu príčinná súvislosť, že ste to nezvládli a že mnohí ľudia zaplatili zbytočne svojím životom. Toto je prosto fakt, ktorý, na ktorý sa musíme pýtať. Dámy a páni, čo sa týka núdzového stavu, tak núdzový stav sme jasne deklarovali, že je len nástrojom na porušovanie ľudských práv. Vy ste dokonca ignorovali aj názor Benátskej komisie, ktorá jasne skonštatovala, že tento núdzový stav nie je možné používať tak, aby porušoval základné pravidlá, základné ľudské práva, ktoré ľudia majú. Benátska komisia to priamo odporučila. Nie, namiesto toho ste si schválili núdzový stav škandalózne na konci minulého roku, a tento núdzový stav ste akože pro forma hodili na parlament, že ho po dvadsiatich dňoch odobrí. Dámy a páni, to je čistý alibizmus. Keď sme na to poukazovali, no na čo parlament po dvadsiatich dňoch bude niečo tu predlžovať? Lebo budeme obyčajnými štatistami, lebo vy si môžete po dvadsiatich dňoch to neschváliť, ale zákon je postavený tak, že na druhý deň znova vyhlásite núdzový stav dvadsať dní a takto to bude pokračovať do nekonečna. Kde sú všetci tí z koalície, ktorí tak kričali, že jednoducho nemôžu byť obmedzované ľudské práva, kde sú tí? Sú ticho. Nikto nepovedal nič, my sme hovorili, že ak má byť parlament do toho vtiahnutý, tak to musí byť ešte na začiatku, kým sa nevyhlási núdzový stav, vtedy má parlament povedať áno alebo nie. Práve preto. Práve preto. Prichádzame s uznesením, kde chceme, aby o tomto núdzovom stave sa nerokovalo až o dvadsať dní, ale my chceme, aby sa rokovalo o ňom teraz, aby sa teda preukázalo, ako to pán Sulík a jeho strana myslí v súvislosti s núdzovým stavom, keď nezahlasoval on a jeho minister za tento núdzový stav. Áno, ďalší minister, pán Gröhling zahlasoval, ale len alibisticky podľa nášho názoru, lebo hovorí, že treba, aby sa otvárali školy. No ja by som bol radšej ticho, pretože otváranie škôl je jeden obrovský, obrovský škandál. Všade na svete boli školy ako posledné zatvárané a ako prvé otvárané, len nie na Slovensku. A takto alibisticky pán Gröhling k tomu pristúpil, ale faktom je, že sme, pardon, SaS nezahlasovalo za predĺženie núdzového stavu. Tak majte tú guráž a príďte sem do parlamentu na začiatku budúcej schôdze, keď navrhujeme program o tom uznesení, aby ako prvý bod bol predĺženie núdzového stavu a ukážte, ako ste naozaj silní a nielen tak navonok ukazovať, my sme principiálni, my všetko budeme rušiť, to nemôže pokračovať ďalej, ale keď príde deň D, tak zahlasujete za všetky opatrenia. Tak pán Kollár, ktorý drží OĽANO nad vodou, lebo je to jeho zásluha. Je to ten, ktorý prikryl OĽANO v tej najťažšej chvíli, kde sa dokonca hovorilo aj o tom, že môže vzniknúť vláda OĽANO a SME RODINA, nejaká menšinová. Hovoril o tom minister, minister obrany Naď, čiže to je jasný dôkaz. Jednoducho sa tvária, že oni chcú všetko zrušiť, ale pritom za všetko hlasujú a sú zodpovední za to, aké sú dôsledky tohto ich hlasovania, dámy a páni. Ja som už hovoril o tom, ako to nebola opozícia, ale vaši koaliční poslanci, ktorí to kritizovali a dnes sú tu ani neni. Nevidím tu pána Kollára, pani Letanovskú, pani Hatrákovú a mohol by som pokračovať ďalej, pán Krošlák a ďalší, pán Benčík, ktorý takisto to kritizoval, že nepodporí vládu, v ktorej bude Igor Matovič, no ale ona tam je a v pohode. Sme zvedaví, ako zahlasujete. Neobviňujte nás opozíciu, že my sme za to zodpovední. Neskočte na propagandu, ktorú tu vytvoril Igor Matovič aj s pánom Naďom a vytvárali napätie v spoločnosti, ale pozrite sa na vec triezvo. Preto, dámy a páni, mi dovoľte, aby som v tejto chvíli prečítal návrh uznesenia, s ktorým prichádzame a chceme, aby seriózne v parlamentnej demokracii, kde parlament je ten, ktorý má dohliadať na výkonnú moc a práve v čase, keď tá výkonná moc zlyháva a nie je schopná riadiť štát, mu musí parlament prísť, aby ju zaviazal a povedal, tak toto budeš vláda robiť. V opačnom prípade ste rezignovali na parlamentný systém a ste len slúžkou vládnej koalície a druhej Matovičovej vlády. Preto vás chcem poprosiť, toto uznesenie, ktoré teraz prečítam, aby ste zobrali veľmi vážne, zamýšľali sa nad ním a prebrali, prebrali tú zodpovednosť parlamentu na svoje plecia, pretože je čas, a ten čas už podľa nášho názoru vypršal, on už bol dávnejšie, len ste odmietali takéto debaty o takýchto uzneseniach, nezvolali ste, alebo presnejšie, ste nepodporili ani mimoriadnu schôdzu, kde sme chceli o tom rozprávať, tak to otvárame dnes, lebo to súvisí s programovým vyhlásením vlády. Lebo v tom programovom vyhlásení vlády nehovoríte o tom, čo ste spackali za ten rok. Nehovoríte o tom, že tu je jedenásť a pol tisíca ľudí, ktorí prišli o život, že množstvo, desaťtisíce ľudí, stotisíce prišli o zamestnanie, rodiny, o príjmy. Mnohí krachujú, pretože nemôžu plniť svoje záväzky voči bankám a ešte sa chválite, že ste pomohli odkladom úver, úrokov, čo je teda smiešne, pretože napokon to budú musieť na konci dňa všetci zaplatiť. Takže uznesenie Národnej rady Slovenskej republiky z apríla, z 30. apríla 2001. Návrh skupiny poslancov Národnej rady Slovenskej republiky na prijatie uznesenia Národnej rady.... (Prerušenie vystúpenia predsedajúcim.) Šeliga, Juraj, podpredseda NR SR 70. Prepáčte, pán poslanec, pán podpredseda, len aby sme to mali všetci zarámcované. Toto čo teraz idete predniesť, to chcete dať ako nejaký pozmeňujúci alebo doplňujúci návrh, alebo len je to súčasťou vášho prejavu? Blanár, Juraj, podpredseda NR SR 71. (Hovorené súbežne s predsedajúcim.) Pán podpredseda, ste mi zobrali síce čas, ale veľmi rád vysvetlím. Šeliga, Juraj, podpredseda NR SR 72. (Hovorené súbežne s rečníkom.) Ja vám ho vrátim, veď len, prepáčte. Blanár, Juraj, podpredseda NR SR 73. Pán predsedajúci, v zmysle rokovacieho poriadku. Šeliga, Juraj, podpredseda NR SR 74. No, len to chcem, aby všetci vedeli. Blanár, Juraj, podpredseda NR SR 75. V rámci programového vyhlásenia je možné predkladať aj uznesenia a my toto právo využívame. Je to úplne legitímne, a preto som prekvapený, že takto vstupujete, dobre, tak vám oficiálne oznamujem, že... (Prerušenie vystúpenia predsedajúcim.) Šeliga, Juraj, podpredseda NR SR 76. Prepáčte, nie, nie, počkajte, pán podpredseda, ja vám, vôbec vás nekritizujem za to, len to chcem chápať, samozrejme, keď to prednášate, tak váš čas sa nebude započítavať, normálne to môžete predniesť ako pozmeňujúci návrh, len som sa chcel spýtať, či teda to už je len ten pozmeňujúci návrh, ktorý idete predniesť a už sa vám tam nebude započítavať čas a môžte ho prednášať, koľko chcete, samozrejme. Len to, to som chcel, vôbec vás nekritizujem, máte na to právo. Blanár, Juraj, podpredseda NR SR 77. Ďakujem veľmi pekne, ďakujem veľmi pekne, pán predsedajúci. Myslím si, že tu už bola zabehnutá prax, že automaticky technici vedia, keď oznámim, že idem prednášať, ale dobre. Šeliga, Juraj, podpredseda NR SR 78. Dobre, dobre, nech sa páči. Blanár, Juraj, podpredseda NR SR 79. Ideme a ja dodržiavam rokovací poriadok. Hovorím, že idem predniesť návrh uznesenia, ktorý predkladáme za skupinu poslancom strany SMER - sociálna demokracia k programovému vyhláseniu vlády, lebo je to v príčinnej súvislosti programového vyhlásenia vlády, a tento návrh uznesenia znie: Uznesenie Národnej rady Slovenskej republiky z 30. apríla 2011. Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k programovému, k Programovému vyhláseniu vlády Slovenskej republiky. Národná rada Slovenskej republiky A. vyslovuje vážne znepokojenie nad skutočnosťou, že vláda Slovenskej republiky vo svojom programovom vyhlásení úplne odignorovala tragické udalosti a ekonomické, sociálne a finančné dopady pandémie COVID-19 na obyvateľov Slovenska. Najmä sa žiadnym spôsobom nevysporiadala s faktom, že vďaka jej nečinnosti v rokoch 2020 a 2021 došlo zbytočne k úmrtiu viac ako 11-tisíc obyvateľov Slovenskej republiky, obetí pandémie COVID-19, že neponúka žiadne riešenia na úplný rozvrat verejných financií, keď len v roku 2020 svojím neprofesionálnym pôsobením prispela k nárastu verejného dlhu od 10 miliárd eur, že ignoruje výrazný nárast nezamestnanosti a pokles zamestnanosti, ktorý bol v štvrtom štvrťroku 2020 najvyšší spomedzi všetkých krajín v Európskej únii, že neponúka žiadne riešenie pre rozvrátený cestovný ruch a prakticky zlikvidovaný gastrosektor a nedostatočne pristupuje k odškodňovaniu všetkých subjektov postihnutých pandémiou, pandemickými opatreniami a obmedzeniami. B. žiada vládu Slovenskej republiky B.1 predložiť na rokovanie 28. schôdze Národnej rady Slovenskej republiky so začiatkom 4. mája 2021 ako prvý bod návrh vlády Slovenskej republiky na vyslovenie súhlasu Národnej rady Slovenskej republiky s opakovaným predĺžením núdzového stavu. B.2 okamžite zastaviť celoplošné testovanie a zabezpečiť optimalizáciu diagnostiky na ochorenie COVID-19. C. schvaľuje zriadenie parlamentnej komisie na báze pomerného zastúpenia a pod vedením zástupcu parlamentnej opozície za účelom posúdenia konania a nečinnosti vlády Slovenskej republiky v súvislosti s opatreniami na zmiernenie pandémie COVID-19 na životy a zdravie, ohrozenie základných práv a slobôd občanov Slovenskej republiky a rozsiahle škody v ekonomickej, sociálnej a finančnej oblasti. D. žiada predsedu Národnej rady Slovenskej republiky D.1 zabezpečiť zriadenie a funkčnosť parlamentnej komisie podľa bodu C. tohto uznesenia a D.2 zabezpečiť zaradenie a prerokovanie návrhu vlády Slovenskej republiky na vyslovenie súhlasu Národnej rady Slovenskej republiky s opakovaním predĺžením núdzového stavu na rokovanie 28. schôdze Národnej rady Slovenskej republiky, ako je uvedené v bode D.1 tohto uznesenia. Dámy a páni, toľko k návrhu uznesenia a chcel by som vás požiadať o podporu tohto uznesenia. Avšak hovoríme jasne, nepodporíme toto programové vyhlásenie vlády. Ďakujem. (Potlesk.)